hotchpotch/miracl-hf-unified huggingface dataset:
Saksan liittopäivävaalit 2017
Saksan liittopäivävaalit 2017 järjestettiin 24. syyskuuta 2017. Vaaleissa valittiin Saksan liittopäivien jäsenet. Liittokansleri Angela Merkelin johtama CDU/CSU -puolue sai eniten ääniä, mutta menetti paikkojaan tuntuvasti. Myös sosiaalidemokraatit menettivät paikkoja ja puolue siirtyi vaalien jälkeen oppositioon. Oikeistopopulistinen AfD pääsi ensimmäistä kertaa liittopäiville ja nousi kolmanneksi suurimmaksi puolueeksi. Merkelin puolueen hallituskumppaneiksi povataan liberaalia FDP:tä ja vihreitä eli niin sanottua ”Jamaika-koalitiota” puolueiden tunnusvärien mukaan.
Ennen vuoden 2017 vaaleja Saksaa hallitsi liittokansleri Angela Merkelin johtama kristillisdemokraattien ja sosiaalidemokraattien suuri koalitiohallitus. Merkel tavoitteli vaaleissa neljättä kautta liittokanslerina, merkittävimpänä haastajanaan sosiaalidemokraattien ehdokas Martin Schulz. Kristillisdemokraatit voittivat kaikki kolme keväällä 2017 järjestettyä osavaltiovaalia samalla kun sosiaalidemokraatit kärsivät niissä tappioita.
Merkelin liberaalia pakolaispolitiikkaa arvostelleen oikeistopopulistisen Vaihtoehto Saksalle -puolueen ennustettiin pääsevän näissä vaaleissa ensimmäistä kertaa liittopäiville. Kyseessä olisi ensimmäinen kerta sitten Natsi-Saksan ajan, kun äärioikeistolaiseksi kuvailtu puolue saisi edustajia Saksan parlamenttiin.
Ovensuukyselyn mukaan CDU/CSU pysyy suurimpana puolueena AfD:n noustessa liittopäiville maan kolmanneksi suurimpana puolueena.
Saksan liittopäivävaalien 24. syyskuuta 2017 tulokset
! colspan="2" rowspan="2" style="text-align:left;"| Puolueet
! colspan="5"| Valitsijakunta
! colspan="5"| Puolueen lista
! colspan="5"| Yhteensä
! width="70"| Ääniä
! width="30"|%
! width="35"|+/−
! width="30"| Paikat
! width="30"|+/−
! width="70"| Ääniä
! width="30"|%
! width="35"|+/−
! width="30"| Paikat
! width="30"|+/−
! width="30"| Paikat
! width="30"|+/−
! width="30"|%
Lähde: Bundeswahlleiter
Armas Salenius
Armas Matias Salenius (sukunimi myöh. "Salla", 3. lokakuuta 1887 Kuopio – 6. huhtikuuta 1956 Kuopio) oli suomalainen kirjakauppias ja suomentaja joka käytti nimimerkkiä "A. S.".
Saleniuksen vanhemmat olivat lyseon lehtori Johan Magnus Salenius ja Johanna Gustava Langén. Hän pääsi ylioppilaaksi Kuopion lyseosta 1906.
Salenius työskenteli kirjakauppa-alalla Helsingissä vuoteen 1930 saakka muun muassa Suomalaisessa Kirjakaupassa ja Akateemisessa Kirjakaupassa. Hän oli sitten Savolan kirjakaupan johtajana ja osakkaana Kuopiossa 1940–1956.
Salenius oli naimisissa vuodesta 1919 Tyyni Maria Elisabet Hedmanin kanssa.
Verona (kappale)
Verona on virolaisten laulajien Koit Toomen ja Laura Põldveren esittämä kappale, jolla he edustivat Viroa vuoden 2017 Euroviisuissa.
Kappale kilpaili Euroviisujen toisessa semifinaalissa 11. toukokuuta 2017, jossa se sai 85 pistettä, jäi sijalle 14 eikä päässyt finaaliin.
Mastola
Mastola, ennen viimeistä peruskorjausta "Radio- ja tv-museo", sijaitsee Lahdessa Radiomäellä 150 metrin korkuisten, kaupungin tunnusmerkeiksi muodostuneiden, radiomastojen juurella. Museossa on esillä radio- ja televisiotoimintaan liittyviä esineitä sekä perinteitä. Radio- ja tv-museo on peruskorjauksen kohteena 2014-2016, jonka jälkeen se avataan Mastola-nimisenä. Uusi nimi ratkesi Lahden kaupunginmuseon järjestämän yleisökilpailun tuloksena. Museo avautui jälleen vuoden 2017 alussa.
Vuodesta 1998 lähtien museo on toiminut vuonna 1935 rakennetussa lähetysasemassa, mitä ennen se toimi 1927 rakennetun Lahden ensimmäisen radioaseman, Lahden vanhan radioaseman, tiloissa Radiomäellä.
Museon perusnäyttelyn teemoja ovat radiotekniikan laitteet 1920-luvulta lähtien. Esillä on niin koti- kuin teollisuuskäyttöisiäkin laitteita, minkä lisäksi esitellään lahtelaisen puhelintoiminnan historiaa.
Ensimmäisessä kerroksessa on vanha sodan jälkeen saatu laitteisto ja tila, jossa voidaan tuottaa itse videokuvaa eri taustoin itsestä. Lisäksi lipunmyynnin lähellä on kahviautomaatti ja kahvilanomaisia pöytiä. Samassa tasossa on myös televisionäytelmiin liittyviä vaatteita ja Arvi Hauvosen muistoradioasema, amatööriradioasema OH3R, jota päivystetään Suomen ainoana säännöllisesti päivystettynä museoradioasemana sunnuntaisin kello 12-15 yleisölle esittelemistä varten. Mastolan katolla oleva suuri Yagi-Uda -antenni on amatööriradioaseman antenni.
Erikoisnäyttelyissä on ollut aiheena muun muassa puhelinmuotoilu. Kaikkiaan museossa on yli 18 000 erilaista esinettä, noin 5 000 valokuvaa, 10 000 lehteä ja kirjaa sekä muuta aineistoa. Entiseen yleisradioaseman halliin rakennettu noin 80 hengen auditorio soveltuu erilaisten seminaarien ja tilaisuuksien järjestämiseen.
Mastola on museokorttimuseo. Lisäksi 2017 sinne pääsee maksutta Veikkaus Oy:n kortilla keskiviikkoisin.
Museon välittömään läheisyyteen on Lahden taidemuseo sijoittanu kuvanveistäjä Olavi Lanulta saamiaan teoksia: kaksi muovista graniitin näköistä veistosta ja kolme pienehköä betoniveistosta. Kolme suurempaa betoniveistosta sijoitettiin 2017 kesällä Pikku-Vesijärven puistoon.
Lahden radioaseman osoite on Radiomäenkatu 37, kun taas Radiomäenkatu 43 on Lahden vanhan radioaseman. Radiomäenkatu 35 on entinen Lahden radioaseman päällikön asunto, joka on vuokrattu yksityiseen asuinkäyttöön. Radioaseman länsipuolella on kaksisisäänkäytinen puutalo, jota on kutsuttu Radiomäen kerhoksi. Alun perin se on ollut Radiomäkeä suojanneen puolustusvoimien joukkueen vartiotupa.
Maastohiihto talviolympialaisissa 1932
Maastohiihdossa kilpailtiin vuoden 1932 talviolympialaisissa kahdella hiihtomatkalla. Ohjelmassa olivat miesten 18 ja 50 kilometrin matkat. Kilpailujen aikana hiihto-olosuhteet olivat vaikeat, Lake Placidin alueella oli kuiva talvi, eikä lumetusta vielä tuolloin käytetty.
Menestynein maastohiihtomaa vuoden 1932 olympialaisissa oli Suomi, ennen Ruotsia ja Norjaa.
Maastohiihtokilpailuihin otti osaa 58 urheilijaa 11 maasta.
Saksan liittopäivävaalit 1998
Saksan liittopäivävaalit 1998 järjestettiin 27. syyskuuta 1998. Vaaleissa 49 947 087 äänestäjää valitsi Saksan liittopäivien 669 jäsentä äänestysaktiivisuuden ollessa 82,2 prosenttia.
Kristillisdemokraatit kärsivät kovia tappioita, minkä vuoksi Saksaa vuodesta 1982 lähtien hallinnut liittokansleri Helmut Kohlin johtama kristillisdemokraattien ja vapaademokraattien porvarihallitus kaatui. Valtaan nousi sosiaalidemokraattien ja vihreiden koalitiohallitus, jossa SPD:n johtaja Gerhard Schröder toimi liittokanslerina ja vihreiden johtaja Joschka Fischer toimi ulkoministerinä.
Niconico
Niconico () on japanilainen videopalvelu, joka oli ennen nimellä Nico Nico Douga (). Palvelun nimi tarkoittaa hymyä tai hymyilemistä.
Sivusto on vierailumäärissä sijalla 10 japanissa Alexan mukaan.
Palvelun on kehittänyt Niwango, jonka omistaa Dwango (ks. Kadokawa Dwango). Palvelu on aloittanut vuonna 2006.
Platinum Arena
Platinum Arena on monitoimiareena, joka sijaitsee Amurjoen varrella Habarovskissa, Venäjällä. Vuonna 2003 valmistuneen hallin kapasiteetti on 7200. Platinum Arena toimii KHL-seura Amur Habarovskin kotipaikkana.
Rännikorpi
Rännikorpi on kylä Lappeenrannan Rutolan kaupunginosassa. Kylässä asuu noin 40 asukasta. Kylän noin reilun neliökilometrin laajuinen alue sijaitsee Rännikorventien varressa. Kylälle ominaista on perinteinen omakotitaloasutus. Uutta asutusta on rakennettu kylään myös 2010-luvulla.
Kylä-alueen luonnonkohteita ovat pohjoisessa osassa sijaitseva Kärjenlampi niemineen ja sen etelärannalla sijaitsevat vetiset Mustakorpi ja Huvilankorpi. Kylän itäistä puolta hallitsee Salpalinjan bunkkerit ja vanhat pumppulaitos-rakennukset. Mikkelintie läpäisee Kärjenlammen ja Myllylammen välisen kannaksen. Joulukuussa 2016 valmistui uusi Mikkelintien ja Kuutostien yhdistävä asfaltoitu sivuväylä Luumäen Jurvalaan.
Rännikorpi rajoittuu lännessä Kärjen kylään, etelässä Valtatie 6:n ja idässä Rutolan kyläkeskukseen (Torppakylä - Muntero).
Herbie Blash
Michael Herbie Blash (s. 30. syyskuuta 1948) on brittiläinen entinen FIA:n kilpailujen apulaisjohtaja. Hän on toiminut apulaisjohtajana Formula 1 -sarjassa vuodesta 1996 lähtien. 5. heinäkuuta 2016 Blash ilmoitti lopettavansa kilpailujen apulaisjohtajana kauden lopussa.
John Walton
John Walton (8. huhtikuuta 1957 – 9. heinäkuuta 2004) oli irlantilainen Minardin Formula 1 -tallin urheilutoimenjohtaja. Walton työskenteli uransa aikana myös Tolemanilla, Jordanilla, Benettonilla, Arrowsilla ja Prostilla. Minardilla hän aloitti vuonna 2002.
Walton kuoli perjantai iltana 9. heinäkuuta klo 23.18. lontoolaisessa St Thomasin -sairaalassa. 47-vuotiaana kuollut Walton oli saanut saman viikon maanantaina sydänkohtauksen, minkä takia hän oli joutunut sairaalahoitoon. Hän kuitenkin kuoli sairaalassa perjantaina. Kunnioittaakseen Waltonin poismenoa talli osallistui Britannian GP:hen ilman mainoksia. Autojen kyljissä oli teksti "John Boy", jossa o-kirjaimet olivat sydämiä. Kilpailupäivän aamuna Waltonin muistoksi pidettiin hiljainen hetki. Hänen kerrotaan olleen pidetty henkilö varikolla.
Deloratsepaami
Deloratsepaami (myös nimellä klordesmetyylidiatsepaami) on bentsodiatsepiinijohdannainen lääkeaine, joka on johdettu desmetyylidiatsepaamista. Sitä myydään Italiassa tuotenimilla EN ja Darumir.
Kemikaali on myös diklatsepaamin ja kloksatsolaamin aktiivinen metaboliitti.
Sivuvaikutuksia ovat esimerkiksi krapula-tyyppinen olo, sekavuus, käytöshäiriöt, ja muistinmenetys.
Deloratsepaamilla on ahdistusta poistava, lihaksia rentouttava, hypnoottinen, ja kouristuksia ehkäisevä vaikutus.
Deloratsepaamia käytetään ahdistukseen, koska sillä on pitkä puoliintumisaika, sitä käytetään myös hammaslääkärillä esilääkityksenä. Lääke annostellaan tässä tapauksessa edellisenä iltana, ennen toimenpiteitä. Lääke auttaa unensaannissa ja vaikuttaa vielä seuraavana päivänä. Sitä käytetään myös alkoholin vieroituksessa.
Nimetatsepaami
Nimetatsepaami on keskinopeasti vaikuttava hypnoottinen bentsodiatsepiinijohdannainen lääkeaine.
Kemikaalin syntetisoi enimmäisen kerran Hoffmann-La Rochen tutkijatiimi vuonna 1962. Sillä on hypnoottinen, ahdistusta poistava, sedatiivinen ja lihaksia rentouttava vaikutus. Nimetatsepaami ehkäisee myös kouristuksia. Sitä myydään 5mg tabletteina tuotenimillä Erimin ja Lavol.
Nimetatsepaamia markkinoidaan yleensä lyhytaikaiseen käyttöön vaikeaan unettomuuteen potilailla, joilla on vaikeuksia vaipua uneen ja joilla esiintyy kesken unen heräilyä öisin. Sen japanilainen valmistaja Sumimoto Japan on lopettanut Erminin valmistuksen marraskuussa 2015. Potilaille, jotka ovat käyttäneet Eriminiä, on siirrytty käyttämään muita bentsodiatsepiineja kuten etitsolaamia tai flunitratsepaamia.
Kemikaali on kaikkein nopeavaikutteisin oraalisesti annosteltava bentsodiatsepiini, ja hypnoottiset vaikutukset tulevat esiin tyypillisesti 15-30 minuutin sisällä lääkeannoksen ottamisesta. Se hajoaa elimistössä nitratsepaamiksi, jota käytetään myös unilääkkeenä. Nimetatsepaami on myös pitkävaikutteinen lääkeaine.
Nimetatsepaamilla on voimakas riippuvuuspotentiaali.
Et al.
et al. () on latinankielinen lyhenne, joka tarkoittaa suomeksi ”ja muut” tai ”ynnä muut” ja jota vastaa lyhenne ”ym.”
Valpuri Urpiainen
Valpuri Urpiainen (k. 1692) tuomittiin kuolemaan avionrikkomuksesta Suomessa 1600-luvulla. Oikeudenkäynti on ollut historiallisen tutkimuksen kohteena.
Valpuri Urpiainen oli talonpoikaisen Matti Kotilaisen vaimo Pielisjärvellä. Mies oli valittu mieromieheksi eli viemään pitäjäläisten valitus raskaasta verotuksesta kuninkaan kuultavaksi Tukholmaan. Matkat kestivät kauan ja Kotilainen oli tehtävässä kaikkiaan neljä kertaa.
Toiselta matkaltaan palatessaan Matti sai tietää vaimonsa maanneen talon rengin kanssa ja tulleen raskaaksi. Säilyneiden asiakirjojen mukaan Valpuri oli puolustautunut sanoen: ""Se kuin isännän sijaan jätetään, se isännän työtä tekee."" Valpuri lähti tapauksen johdosta kotitilalta ensin Venäjälle ja sen jälkeen Sotkamoon. Synnytettyään pojan hän asettui asumaan vanhempiensa luo. Matti haki eroa ja sai sen samana vuonna 1689.
Valpuri Urpiainen yritti palauttaa kunniaansa talvikäräjillä 1691. Suotuisan päätöksen sijaan tuomari totesi hänen syyllistyneen kaksinkertaiseen huoruuteen ja tuomitsi hänet kuolemaan. Tuomiot raskaimmista rikoksista alistettiin Turun hovioikeuden vahvistettaviksi ja Valpuri vietiin käräjiltä kruunun tyrmään odottamaan oikeuden lopullista päätöstä.
Valpurin lopullista kohtaloa ei tiedetä, koska Turun hovioikeuden arkistot tuhoutuivat palossa 1827. Kaksinkertainen huoruus oli kuitenkin niin raskas rikos, että hovioikeus jätti kuolemantuomion usein voimaan. Valpuri Urpiainen todennäköisesti mestattiin vuoden 1691 tai 1692 aikana. Hänen miehensä Matti Kotilainen karkotettiin samoihin aikoihin maanpakoon kruunua vastaan niskoittelusta Ruotsin Pommeriin, missä hän luultavasti menehtyi pian tämän jälkeen.
Kaituozhe
Kaituozhe on kiinalainen pienten kiinteän ajoaineen kantorakettien perhe. China Aerospace Science and Technology Corporationin (CASC) rakentama rakettiperhe perustuu mannerten väliseen ballistiseen ohjukseen Dongfeng 31.
Kaituozhe-1:n (KT-1) koelaukaisuja tehtiin 2002 ja 2003. Näistä jälkimmäinen onnistui jossain määrin.
Kaituozhe-2:n ensimmäinen vaihe perustuu DF-31:een. Toinen ja kolmas vaihe ovat tätä pienempiä. Raketin kapasiteetti on 300 kg LEO:lle ja 200 kg 700 km:n SSO:lle.
Kaituozhe-2:n ensilento suoritettiin 23:45 UTC 3. maaliskuuta 2017 Jiuquanin avaruuskeskuksesta. Hyötykuormana oli TK-1 Tiankun, CASC:in kehittämä kokeellinen satelliitti.
Kaituozhe-2A:n ensimmäinen vaihe perustuu DF-31:een lisättynä kahdella DF-21-pohjaisella boosterilla. Toinen vaihe on halkaisijaltaan ensimmäistä vastaava. Kolmasvaihe on vastaava kuin Kaituozhe-2:ssa.
Aleksei Tšervotkin
Aleksei Tšervotkin (s. 30. huhtikuuta 1995) on venäläinen maastohiihdon olympia- ja maailmanmestaruusmitalisti.
Tšervotkin saavutti nuorten MM-kilpailuissa kultaa 4 × 5 kilometrin viestissä ja pronssia 20 kilometrin yhdistelmäkilpailussa 2013, hopeaa yhdistelmäkilpailussa ja pronssia viestissä 2014 sekä kultaa 10 kilometrin vapaan hiihtotavan kilpailussa, yhdistelmäkilpailussa ja viestissä 2015. Alle 23-vuotiaiden MM-kilpailuissa hän sai hopeaa 15 kilometrin perinteisen hiihtotavan kilpailussa 2016 sekä 15 kilometrin vapaan kilpailussa ja 30 kilometrin yhdistelmäkilpailussa 2017. Euroopan nuorten olympiafestivaaleilla hän voitti kultaa 7,5 kilometrin perinteisen ja 10 kilometrin vapaan hiihtotavan kilpailuissa sekä 4 × 5 kilometrin sekaviestissä 2013.
Tšervotkin hiihti Lahden MM-kilpailuissa 2017 kolmannen viestiosuuden Venäjän hopeajoukkueessa. 50 kilometrin vapaan hiihtotavan yhteislähtökilpailussa hän sijoittui 13:nneksi. Pyeongchangin olympialaisissa 2018 hän hiihti viestissä jälleen kolmannen osuuden venäläisten hopeajoukkueessa. 50 kilometrin perinteisen hiihtotavan yhteislähtökilpailussa hän oli kahdestoista.
Tšervotkin kilpaili maailmancupissa ensimmäisen kerran Lahdessa maaliskuussa 2015 sijoittuen 15 kilometrin perinteisen hiihtotavan kilpailussa 22:nneksi. Kymmenen parhaan joukkoon hän sijoittui ensimmäisen kerran Nové Měston 15 kilometrin vapaan hiihtotavan kilpailussa tammikuussa 2016 oltuaan kuudes. Parhaimmillaan hän on sijoittunut viidenneksi Rukan Nordic Opening -tapahtuman kokonaiskilpailussa marraskuussa 2017.
Hänen käyttämänsä suksimerkki on Fischer.
Carrus Fifty
Carrus Fifty on Carruksen valmistama linja-autokori. Sitä valmistettiin sekä Volvon että Scanian alustoille. Sarjaa on korvattu uudemmilla malleilla, jotka ovat vähäpäästöisempiä.
Antti Simola
Antti Juhani Simola (s. 20. elokuuta 1942 Tampere) on suomalainen kenraaliluutnantti evp.
Simola syntyi opettaja Aimo Simolan ja Irja Äyräväisen perheeseen. Hänen puolisonsa vuodesta 1965 on Marja-Leena Jaakkola.
Simola tuli ylioppilaaksi Tampereen yhteiskoulusta 1962, Kadettikoulusta hän valmistui 1966 ja Sotakorkeakoulusta 1969. Simola toimi Helsingin ilmatorjuntapatteristossa opetusupseerina vuodesta 1966, patterinpäällikkönä vuodesta 1970 ja toimistopäällikkönä vuodesta 1972. Puolustusministeriön vanhempi toimistoupseeri hän oli 1974–1977, Pääesikunnassa toimistoesiupseeri komento-osastolla vuodesta 1977 ja opetusosastolla vuodesta 1982. Turun ilmatorjuntapatteriston komentajana Simola toimi vuodesta 1982, Pääesikunnan ilmatorjunta-osaston toimistopäällikkönä vuodesta 1988 ja komento-osaston erikoistehtävissä vuonna 1990 sekä Helsingin ilmatorjuntarykmentin komentajana vuodesta 1991. Vuonna 1994 Simolasta tuli Pääesikunnan henkilöstöosaston päällikkö ja vuonna 1996 puolustusvoimien henkilöstöpäällikkö. Hän erosi vakinaisesta palveluksesta vuoden 2001 lopussa.
Simola ylennettiin vänrikiksi 1963, luutnantiksi 1966, kapteeniksi 1972, majuriksi 1979, everstiluutnantiksi 1986, everstiksi 1991, kenraalimajuriksi 1996 ja kenraaliluutnantiksi 1999. Hän on toiminut aktiivisesti useiden eri urheilujärjestöjen johtoelimissä, kuten ringeten kotimaisen ja kansainvälisen liiton puheenjohtajana, SVUL:n liittovaltuustossa ja SUL:n hallituksessa. Simolalla on itsellään jääkiekon Suomen mestaruus ja useita muita mestaruksia suunnistuksessa.
Scania OmniExpress 360
Scania OmniExpress 360 on Lahden Autokorin ja sittemmin SOE Busproductionin valmistama turistilinja-auto. Se korvasi aikaisemmat Lahti Eagle 560 -bussit. Lahden Autokori Oy:n mentyä konkurssiin SOE Busproduction jatkoi mallin valmistamista. Scania Interlink korvasi OmniExpressin 2016-2017-vudenvaihteen aikoihin.
Suomen Toivo
Ajatuspaja Toivo (Suomen Toivo) on Kansallinen Kokoomus puoluetta lähellä toimiva ajatushautomo.
Ajatuspajan taustalla on vuonna 1935 perustettu Kansallinen Kulttuurisäätiö. Ajatuspaja pyrkii tutkimus-, koulutus- ja julkaisutoiminnallaan edistämään vastuullisen markkinatalouden vahvistumista Suomessa ja sitä kautta Kokoomuksen asemaa puoluekentässä.
Ajatuspajan johtajana toimii Sini Ruohonen ja säätiön hallituksen puheenjohtaja on Juhana Vartiainen.
Lahti Eagle 560
Lahti Eagle 560 oli Lahden Autokorin valmistama autokori Volvon ja Scanian alustoille. Lahti Eagle 560:stä on olemassa myös facelift-versio. Scania OmniExpress 360 korvasi sen myöhemmin.
Pekka Wäyrynen (suomentaja)
Petter (Pekka) Wäyrynen (23. joulukuuta 1846 Kiihtelysvaara – 21. lokakuuta 1880 Riihimäki) oli suomalainen ylioppilas ja kääntäjä.
Wäyrysen vanhemmat olivat talollinen Olli Väyrynen ja Valpuri Heiskanen. Hän pääsi ylioppilaaksi Kuopion lukiosta 1872. Hän suomensi ruotsin kielestä useita eri alojen teoksia. Wäyrynen kärsi keuhkotaudista. Hän muutti tammikuussa 1880 Riihimäelle jossa hän kuoli seuraavana syksynä.
Ex ja Expt
Ex ja Expt ovat Valtionrautateiden ja sittemmin VR-yhtymän antamat sarjatunnukset matkustajavaunuille. Ex on yksikerroksinen 2. luokan InterCity-vaunu eli nykyään Eko-luokan vaunu. Osa on muutettu sarjasta Cx, joka oli 1. luokan vaunu. Expt on yksikerroksinen InterCity-vaunu lemmikkien kanssa matkustaville. Molemmat sarjat ovat Transtechin ja Pasilan konepajan valmistamia.
Rx (rautatieliikenne)
Rx on Valtionrautateiden ja sittemmin VR-Yhtymän antama sarjatunnus matkustajavaunulle. Rx on yksikerroksinen InterCity-kaluston ravintolavaunu, jota kutsutaan nimellä ”Bistro”.
Freestylehiihdon ja lumilautailun maailmanmestaruuskilpailut 2017
Vuoden 2017 freestylehiihdon ja lumilautailun maailmanmestaruuskilpailut järjestettiin Sierra Nevadassa, Espanjassa 7.–19. maaliskuuta 2017. Uutena lajina lumilautailun puolelle tuli joukkuelumilautakrossi. Kisoihin ilmoittautui 40 maata ja televisiointioikeuksia myytiin ympäri maailmaa. Kisat televisioi Suomessa Yle.
Isäntämaa
Innertkirchen
Innertkirchen on kunta Sveitsissä, Bernin kantonin kaakkoisnurkassa. Vuoden 2015 lopussa kunnassa oli 1 047 vakinaista asukasta. Kunnan pinta-ala on 237 neliökilometriä, ja se on Bernin kantonin pinta-alaltaan suurin kunta.
Gadmenin kunta yhdistettiin Innertkircheniin vuoden 2014 alussa.
Maantieteellisesti kunta sijaitsee Bernin ja Urin Alpeilla sekä Aarejoen varrella. Asutus on keskittynyt Haslitalin ja Gadmentalin laaksoihin. Kunnan korkein vuori on Mittelhorn (3 702 m mpy.). Muita korkeita vuoria ovat muun muassa Titlis (3 238 m) ja Sustenhorn 3 502 m)
Matkailu on alueen pääelinkeinoja: luontomatkailu on alueella mahdollista monessa muodossa. Innertkirchenissä on yhdeksän hotellia, viisi leirintäaluetta, neljä vuoristomajaa ja kolme muuta yöpymispaikkaa. Aareschlucht sijaitsee pari kilometriä Innertkirchenin kylästä pohjoiseen. Vesivoiman tuotanto on merkittävä elinkeino: Innertkirchenissa on Kraftwerke Oberhasli AG:n voimalaitos ja pääkonttori.
Päätie 6 pohjoisesta, Meiringenistä Haslitalia pitkin etelään, Guttanneniin ja Grimselsolan yli Rhônen laaksoon, Valais’hin kulkee Innertkirchenin kautta. Päätie 11 itään kulkee Gadmentalia pitkin Susteninsolan yli Meientaliin Reussin laaksoon, Wasseniin ja Uriin.
Henriette Löfman
Henriette Löfman (23. elokuuta 1784 – 6. maaliskuuta 1836 Örby, Länsi-Götanmaa) oli ruotsalainen säveltäjä.
Hän meni naimisiin 15. helmikuuta 1822 kenraaliluutnantti Casimir Reuterskiöldin (1770-1848) kanssa.
Henriette Löfman sävelsi muun muassa harpulle.
Richard Richardsson
Nils Olov Richard Richardsson (s. 1. helmikuuta 1974 Undersåker, Åre, Ruotsi) on uransa lopettanut ruotsalainen lumilautailija. Hänen isänsä on alppihiihtäjä Per-Olov Richardsson. Richard Richardsson on osallistunut olympialaisiin kolmesti. Naganon olympialaisissa 1998 hän keskeytti lumilautailun suurpujottelussa. Salt Lake Cityn kisoissa 2002 hän saavutti parisuurpujottelussa hopeamitalin. Torinon kisoissa 2006 hän ylsi 12. sijalle parisuurpujottelussa.
Freestylehiihdon ja lumilautailun maailmanmestaruuskilpailut 2017 – miesten kumpareet
Miesten kumpareissa kilpailtiin 8. maaliskuuta vuoden 2017 freestylehiihdon ja lumilautailun maailmanmestaruuskilpailuissa Sierra Nevadassa, Espanjassa.
Alkuerät käytiin kello 11:10 lähtien paikallista aikaa, ja finaalit puolestaan 15:05 lähtien. Puolustavana mestarina kisaan lähti ranskalainen Anthony Benna. Kilpailun voitti japanilainen Ikuma Horishima.
Armas Makkonen
Armas Veikko Makkonen (18. elokuuta 1887 Karttula – 5. helmikuuta 1975 Helsinki) oli suomalainen Helsingin Osakepankin pääjohtaja.
Makkosen vanhemmat olivat sahanhoitaja Henrik Makkonen ja Maria Katariina Karjalainen. Hän pääsi ylioppilaaksi 1906 Kuopion yhteiskoulusta ja suoritti Helsingin yliopistossa oikeustutkinnon 1908. Makkonen sai varatuomarin arvon 1911.
Makkonen toimi aluksi asianajajana Helsingissä 1912–1916, 1917–1918 ja 1923–1924. Hän oli eduskunnan notaarina 1912, Pellervo-seuran lainopillisen neuvontatoimiston hoitajana 1916–1917 ja Ulkomaankauppapankin johtokunnan jäsenenä 1919–1923, Makkonen oli vuodesta 1924 Helsingin Osakepankin palveluksessa eri tehtävissä ja toimi pankin pääjohtajan varamiehenä 1933–1948 ja pääjohtajana 1948–1956.
Makkonen oli Helsingin rahatoimikamarin jäsenenä 1918–1921 ja varapuheenjohtajana 1921.
Armas Makkonen oli naimisissa vuodesta 1916 Else Sofia Lagerlöfin kanssa.
Kadokawa Shoten
Kadokawa Shoten () on japanilainen manga-sarjakuvalehtiä ja videopelejä julkaiseva yhtiö, joka kuuluu Kadokawa Dwango-ryhmään.
Yhtiöön kuuluu myös muita yhtiöitä:Yhtiö sekä kehittää että julkaisee pelejä useille alustoille.
Freestylehiihdon ja lumilautailun maailmanmestaruuskilpailut 2017 – naisten kumpareet
Naisten kumpareissa kilpailtiin 8. maaliskuuta vuoden 2017 freestylehiihdon ja lumilautailun maailmanmestaruuskilpailuissa Sierra Nevadassa, Espanjassa.
Alkuerät käytiin kello 8:55 lähtien paikallista aikaa, ja finaalit puolestaan 14:55 lähtien. Puolustavana mestarina kisaan lähti kanadalainen Justine Dufour-Lapointe.
Tour de Ski 2016–2017
Tour de Ski 2016–2017 kilpailtiin 31. joulukuuta 2016 – 8. tammikuuta 2017. Se oli järjestyksessään 11:s Tour de Ski -kilpailusarja. Osakilpailut käytiin Sveitsin Val Müstairissa, Saksan Oberstdorfissa sekä Italian Toblachissa ja Val di Fiemmessä.
Emmy Köhler
Emmy Kristina Köhler (omaa sukua "Welin"; 22. toukokuuta 1858 Tukholma – 2. helmikuuta 1925 Fresta, Tukholman lääni) oli ruotsalainen opettaja, kirjailija ja säveltäjä.
Emmy Köhler oli hovikamreeri Armand Welinin ja vapaaherratar Wilhelmina Rappen tytär. Isä oli ensimmäisiä aktiiveja Evangeliska fosterlandsstiftelsen -säätiössä.
Köhler toimi opettajana hovissa ja opetti muun muassa prinssi Erikin, Kustaa V:n nuorimman pojan, lukemaan ja kirjoittamaan.
Köhler kirjoitti joululaulun "Nyt syttyy valot tuhannet", joka julkaistiin ensimmäisen kerran Lina Sandellin toimittamassa Korsblomman-kalenterissa ja jonka teksti ja sävel ovat vuoden 1986 ruotsalaisessa virsikirjassa. Monissa hänen lauluistaan oli alkuaan Elsa Beskowin piirtämät kuvat. Emmy Köhler kirjoitti myös muun muassa teoksen "Gunnars och Ingas roliga bok. Sagor och visor". Sen kuvitti Ellie Westley (1855–1942), ja se julkaistiin vuosina 1898 ja 1907.
Emmy Köhler oli naimisissa Ruotsin valtiovarainministeriön kanslianeuvoksen Sven Köhlerin kanssa ja asui Norrsätra gårdissa Sollentunassa. Hänet on haudattu Frestan hautausmaalle Upplands Väsbyn kuntaan.
Pariisi–Nizza-ajo 2017
Pariisi–Nizza-ajo 2017 on järjestyksessään 75. maantiepyöräilyn Pariisi–Nizza-ajo. Kilpailu alkoi Bois-d'Arcysta 5. maaliskuuta ja päättyy Nizzaan 12. maaliskuuta. Kilpailussa ajetaan seitsemän yhteislähtöetappia ja yksi henkilökohtainen aika-ajo. Kokonaispituus oli 1 233,5 kilometriä.
Lenny and the New Wings
Lenny and the New Wings on vuonna 2017 perustettu suomalainen rockyhtye. Yhtyettä oltiin alunperin perustamassa jo vuonna 2012. Yhtyeeseen kuuluvat solisti Lenny Paarma, kitaristi Joakim Kulju, sekä rumpali Hank Mannio ja basisti Antero Naali. Yhtyeen debyyttisingle "True Player" julkaistiin 27. tammikuuta 2017. Yhtyeen ensinmäinen albumi "True Player - The Album" julkaistiin 11. marraskuuta 2017. Tällöin yhtye teki myös "Happy Together Tour 2017" mini-kiertueen yhdessä folkpunk-yhtye Loretta Problemin kanssa.
Master of Orion: Conquer the Stars
Master of Orion: Conquer the Stars on Wargaming.netin vuonna 2016 julkaisema vuoropohjainen tietokonestrategiapeli. Se on uusintaversio vuonna 1993 julkaistusta "Master of Orionista". Se muistuttaa pelimekaniikoiltaan alkuperäistä "Master of Orionia", mutta on grafiikoiltaan ja käyttöliittymältään modernisoitu.
"Master of Orion: Conquer the Starsin" alussa pelaaja valitsee haluamansa rodun tai luo sen itse. Pelissä perustetaan omia yhteiskuntia plateenoille ja kehitetään niitä. Omaa valtakuntaansa voi laajentaa avaruuteen, jossa voi taistella muita rotuja vastaan. Pelissä voi solmia diplomaattisia suhteita ja vaihtaa teknologiaa muiden pelaajien kanssa . Lisäksi pelaaja voi suunnitella ja rakentaa omia avaruusaluksia.
Wargaming.net osti 2013 "Master of Orionin" tavaramerkin Atarin konkurssipesästä. Kesällä 2015 se ilmoitti julkaisevansa uuden version pelistä. Sen kehitti argentiinalainen NGS Studios yhdessä monien alkuperäisen "Master of Orionin" kehittäjien kanssa. Uusi "Master of Orion: Conquer the Stars" pääsi Steamin Early Access -julkaisuun helmikuussa 2016. Alkuperäisen julkaisupäivän lähestyessä peli ei ollut valmis julkaistavaksi, joten pelin kehitystä jatkettiin. "Master of Orion: Conquer the Stars" julkaistiin 26. elokuuta 2016. Se myi ensimmäisen vajaan kuukauden aikana 150 000 kappaletta, mikä riitti tekemään julkaisusta kaupallisesti kannattavaa. Peli ei kuitenkaan ollut kaupallisesti menestys, mutta Wargaming.net kertoi uusintaversion syynä olleenkin lähinnä rakkaus alkuperäistä "Master of Orionia" kohtaan.
"Master of Orion: Conquer the Stars" sai pääosin hyvän vastaanoton. Sitä pidettiin monissa arvioissa käyttöliittymältään selkeänä ja pelattavuudeltaan hyvänä pelinä, mutta sitä moitittiin usein liiasta yksinkertaisuudesta pelisarjan veteraaneille.
Dome.fin arvostelija Jukka Kauppinen kehui "Master of Orion: Conquer the Starsia" virtaviivaisuudesta, selkeästä käyttöliittymästä ja hyvästä pelattavuudesta. Hän kritisoi peliä tylsästä manuaalisesta avaruustaistelua, josta ei ole etua. Hänen mukaansa pelillä oli hintaansa nähden paljon sisältöä ja hyvä uudelleenpeluuarvo. Gamereactorin arvostelija Matti Isotalo kehui peliä tuotannon laadukkuudesta, tyylikkäästä käyttöliittymästä ja nopeasta opittavuudesta. Hän moitti peliä tekoälyn passiivisuudesta ja liiasta tuttuudesta "Master of Orionia" aiemmin pelanneille. V2.fin arvostelija Juha Ahola kehui "Master of Orion: Conquer the Starsia" hyvästä käyttöliittymästä ja pelattavuudesta. Hän arvosteli peliä alun perustoimintoihin upotettavista liioista tunneista ja liiasta yksinkertaisuudesta veteraaneille.
Rijeka bez imena
Rijeka bez imena () on Marija Šestićin esittämä kappale, joka hän edusti Bosnia ja Hertsegovinaa vuoden 2007 Eurovision laulukilpailussa Suomen Helsingissä.
Kappale pääsi suoraan kilpailun finaaliin, jossa se sijoittui 24 maan joukosta sijalle 11.
Love Power
Love Power on The KMG'sin esittämä kappale, joka edusti Belgiaa vuoden 2007 Eurovision laulukilpailussa Helsingissä.
Kappale kilpaili Euroviisujen semifinaalissa, jossa se sijoittui 28 maan joukosta sijalle 26. ja täten karsiutui finaalista.
Doriane Vidal
Doriane Monique Vidal (s. 16. huhtikuuta 1976 Limoges, Ranska) on entinen ranskalainen lumilautailija. Hän on osallistunut lumikourussa kolmiin olympiakisoihin. Naganon kisoissa 1998 hänen sijoituksensa oli kahdestoista. Salt Lake Cityn kisoissa hän saavutti hopeaa Yhdysvaltojen Kelly Clarkin jälkeen. Torinon olympialaisissa hänen sijoituksensa oli kahdeksas. Hänellä on kolme FIS:n maailmanmestaruutta: Italian Madonna di Campiglio 2001, Itävallan Kreischberg 2003 ja Kanadan Whistler 2005.
Ven a bailar conmigo
Ven a bailar conmigo () on Guri Schankenin esittämä kappale, joka edusti Norjaa vuoden 2007 Eurovision laulukilpailussa Suomen Helsingissä.
Kappale kilpaili Euroviisujen semifinaalissa, jossa se sijoittui 28 maan joukosta sijalle 18. ja täten karsiutui finaalista.
Time To Party
Time To Party on The Jet Setin esittämä kappale, joka edusti Puolaa vuoden 2007 Eurovision laulukilpailussa Helsingissä.
Kappale kilpaili Euroviisujen semifinaalissa, jossa se sijoittui 28 maan joukosta sijalle 14. ja täten karsiutui finaalista.
Muiskula
Muiskula () on kylä Leningradin alueen Jaaman piirin Niisnovan kunnassa Venäjällä. Se sijaitsee Inkerin ylängön pohjoisreunalla neljä kilometriä Niisnovasta koilliseen. Kylässä on yhdeksän asukasta (vuonna 2010).
Kaprion kihlakunnan Kargalin pogostaan kuulunut kylä mainitaan ensimmäisen kerran Vatjan viidenneksen verokirjassa vuonna 1500 nimellä "Myšji Gorki". Ruotsalaisten vuosina 1618–1623 laatimassa maakirjassa se esiintyy muodossa "Muischina Gora".
Peter von Köppenin mukaan vuonna 1848 Muiskulassa asui 122 inkerikkoa, jotka kuuluivat Kaprion ortodoksiseen Kristuksen kirkastuksen kirkon seurakuntaan. Vuonna 1862 kylässä oli 22 taloa ja 110 asukasta. Paikalliset talonpojat olivat tilanomistajan maaorjia. Myöhemmin he kuuluivat kyläkuntana Someron volostiin. Vuonna 1899 Muiskulassa oli 142 asukasta, joista väestönlaskennan mukaan 134 oli ”suomalaisia”, 7 venäläisiä ja yksi ”sekoittunut”. Uskonnoltaan he olivat kaikki ortodokseja. Vuodesta 1894 lähtien kylä kuului Koppanan seurakuntaan.
Neuvostoaikana Muiskula kuului ensin Taatsoin, vuodesta 1928 lähtien Vassakaran, vuodesta 1954 Paavelan ja vuodesta 1958 Niisnovan kyläneuvostoon. Vuonna 1929 kylässä oli 125 ja vuonna 1958 69 asukasta. Vuonna 1933 perustettiin kolhoosi, joka vuonna 1954 liitettiin Niisnovan sovhoosiin.
Danny Kass
Daniel "Danny" Kass (s. 21. syyskuuta 1982 Pompton Plains, New Jersey, Yhdysvallat) on yhdysvaltalainen lumilautailija ja kaksinkertainen olympiamitalisti half-pipessa, mutta hallitsee myös superpipen. Hänen olympiamitalinsa ovat hopeisia, ja ne hän saavutti Salt Lake Cityn kisoissa 2002 sekä Torinon kisoissa 2006.
Jouni Koskela (pesäpalloilija)
Jouni Koskela (s. 2. heinäkuuta 1988 Alajärvi) on suomalainen pesäpalloilija, joka edustaa kaudella 2018 Seinäjoen JymyJusseja. Koskela on edustanut JymyJusseja kaudesta 2018 alkaen. Koskelan kasvattajaseura on Alajärven Ankkurit. Koskelan edellisiä seuroja ovat Koskenkorvan Urheilijat, Alajärven Ankkurit sekä Kankaanpään Maila.
Petrus Puputti
Petrus Puputti (s. 28. tammikuuta 1991 Haapajärvi) on suomalainen pesäpalloilija, joka edustaa kaudella 2017 Koskenkorvan Urheilijoita. Puputti on edustanut Koskenkorvan Urheilijoita kaudesta 2017 alkaen. Puputin kasvattajaseura on Haapajärven Pesä-Kiilat. Puputin edellisiä seuroja ovat Haapajärven Pesä-Kiilat, Sotkamon Jymy, Oulun Lippo ja Alajärven Ankkurit. Sisäpelissä Puputin rooli on etenijä ja ulkopelissä pesävahti.
Puputin Superpesisura alkoi kaudella 2015 Alajärven Ankkureissa, johon Puputti siirtyi edustettuaan kolme edellistä kautta Oulun Lippoa. Tulokaskaudellaan etenijän roolissa pelaava Puputti löi yhden ja toi 29 juoksua. Samalla kaudella Puputti valittiin myös vuoden tulokkaaksi.
Kaudeksi 2017 Puputti siirtyi Koskenkorvan Urheilijoihin. Samalla kaudella Puputti valittiin myös ensimmäisen kerran urallaan miesten Itä-Länsi-otteluun.
Anttoni Jakobsson
Anttoni Jakobsson (s. 16. huhtikuuta 1998 Vaasa) on suomalainen pesäpalloilija, joka edustaa kaudella 2017 Koskenkorvan Urheilijoita. Jakobsson on edustanut Koskenkorvan Urheilijoita kaudesta 2016 alkaen. Jakobssonin kasvattajaseura on Vaasan Maila. Jakobssonin edellisiä seuroja ovat Vähänkyrön Viesti, ja Jalasjärven Jalas.
Tommi Määttä
Tommi Määttä (s. 17. huhtikuuta 1996) on suomalainen jääpalloilija, joka edustaa Ruotsin pääsarjassa pelaavaa Edsbyns IF:ää. Pelipaikaltaan Määttä on puolustaja. Hän kuuluu myös Suomen jääpallomaajoukkueeseen.
Suomessa Määttä edusti Botnia-69:ää, jonka Bandyliigassa pelaavassa edustusjoukkueessa hän debytoi kaudella 2011–2012. Hän siirtyi Suomen-mestaruuteen päättyneen kauden 2015–2016 jälkeen Ruotsiin Edsbyns IF:ään yhdessä kaksosveljensä Tuomaksen kanssa.,
Määttä on edustanut ikäkausimaajoukkueita. Hän teki maaotteludebyytin 4.12.2015 Porvoossa. Hän valittiin Suomen joukkueeseen vuoden 2017 MM-kisoihin, mutta loukkaantuminen esti osallistumisen.
Myös Tommi Määtän vanhempi veli Teemu ja kaksosveli Tuomas ovat jääpalloilijoita. Poikien isä Esa Määttä on menestynyt jääpalloilija ja valmensi Botnia-69:n Suomen-mestariksi vuonna 2016.
Seurajoukkueessa:
Juuso Keski-Koukkari
Juuso Keski-Koukkari (s. 7. lokakuuta 1997 Lapua) on suomalainen pesäpalloilija, joka edustaa kaudella 2018 Koskenkorvan Urheilijoita. Keski-Koukkari on edustanut Koskenkorvan Urheilijoita kaudesta 2017 alkaen. Keski-Koukkarin kasvattajaseura on Vähänkyrön Viesti. Keski-Koukkarin edellisiä seuroja ovat Vähänkyrön Viesti ja Alajärven Ankkurit.
Antti Pukkinen
Antti Pukkinen (s. 26. helmikuuta 1985 Ylihärmä) on suomalainen pesäpalloilija, joka edustaa kaudella 2018 Alajärven Ankkureita. Pukkinen siirtyi Alajärven Ankkureihin kaudeksi 2018. Pukkisen kasvattajaseura on Seinäjoen Maila-Jussit. Pukkisen edellisiä seuroja ovat Koskenkorvan Urheilijat, Jyväskylän Kiri, Seinäjoen Maila-Jussit, Ylihärmän Pesis-Junkkarit, Kauhajoen Karhu ja Vähänkyrön Viesti.
Pukkinen on naimisissa uransa lopettaneen naisten superpesispelaaja Elina Pukkisen kanssa.
Juho Toivola
Juho Toivola (s. 4. kesäkuuta 1990 Seinäjoki) on suomalainen pesäpalloilija, joka edustaa kaudella 2017 Koskenkorvan Urheilijoita. Toivola on edustanut Koskenkorvan Urheilijoita kaudesta 2015 alkaen. Toivolan kasvattajaseura on Seinäjoen Maila-Jussit. Toivolan edellisiä seuroja ovat Kouvolan Pallonlyöjät, JymyJussit, Nurmon Jymy ja Ylistaron Kilpa-Veljet.
Ville Haapamäki
Ville Haapamäki (s. 10. toukokuuta 1996 Ilmajoki) on suomalainen pesäpalloilija, joka edustaa kaudella 2017 Koskenkorvan Urheilijoita. Haapamäki on Koskenkorvan Urheilijoiden oma kasvatti. Haapamäen edellisiä seuroja ovat Jalasjärven Jalas ja Haapajärven Pesä-Kiilat.
Juuso Vuorenmäki
Juuso Vuorenmäki (s. 9. kesäkuuta 1998 Ilmajoki) on suomalainen pesäpalloilija, joka edustaa kaudella 2017 Koskenkorvan Urheilijoita. Vuorenmäki on Koskenkorvan Urheilijoiden oma kasvatti. Vuorenmäki on lisäksi edustanut Jalasjärven Jalasta.
Frans Enqvist
Frans Josef Enqvist (1. huhtikuuta 1859 Helsinki – 9. lokakuuta 1903 Tampere) oli suomalainen toimittaja ja suomentaja.
Enqvistin vanhemmat olivat kauppias Josef Enqvist ja Klara Gustava Nylenius. Hän pääsi ylioppilaaksi Helsingin Suomalaisesta Alkeisopistosta 1880. Enqvist toimi kirjastoamanuenssina ja oli myöhemmin toimittajana Tampereella viimeksi Tampereen Uutiset-lehdessä. Enqvist ampui itsensä lokakuussa 1903.
Frans Enqvist oli naimisissa vuodesta 1891 Lyyli Ellida Sandqvistin kanssa.
Fabienne Reuteler
Fabienne Reuteler (2. syyskuuta 1979 Uster, Zürichin kantoni, Sveitsi) on sveitsiläinen lumilautailija. Hän saavutti Salt Lake Cityn olympialaisissa vuonna 2002 pronssimitalin lumikourussa.
Pe-o margine de lume
Pe-o margine de lume () on Nicon ja Vladin esittämä kappale, jolla he edustivat Romaniaa vuoden 2008 Eurovision laulukilpailussa Serbian Belgradissa.
Kappale kilpaili Euroviisujen ensimmäisessä semifinaalissa, jossa se sijoittui seitsemänneksi ja selviytyi finaaliin. Finaalissa kappale sijoittui 25. maan joukosta 20. sijalle.
Succinodon
Succinodon putzeri (tarkoittaa ”kapeaa leukaa”) oli saksalaisen paleontologi Friedrich von Huenen antama tieteellinen nimi fossiilille, jonka hän sijoitti sauropodien heimoon Titanosauridae. Se löydettiin myöhäiselle liitukaudelle ajoitetuista kallioista läheltä Puolan Varsovaa vuonna 1941. Hän uskoi sen olleen eläimen leukaluu.
Kuitenkin vuonna 1981 puolalaisten paleontologien Krystyna Pożaryska ja Donald Pugaczewska tutkimus osoitti, että näyte oli tosiasiassa pala kivettynyttä puuta täynnä heimon Teredinidae puuta poraavien simpukoiden koloja, todennäköisesti suvusta "Kuphus".
Romanca
Romanca () on Kraljevi Ulicen ja 75 Centsin esittämä kappale, jolla he edustivat Kroatiaa vuoden 2008 Eurovision laulukilpailussa Serbian Belgradissa.
Kappale kilpaili Euroviisujen toisessa semifinaalissa, jossa se sijoittui neljänneksi ja selviytyi finaaliin. Finaalissa kappale sijoittui 25. maan joukosta 21. sijalle.
Isabelle Blanc
Isabelle Blanc (s. 25. kesäkuuta 1975 Nîmes, Ranska) on kilpauransa lopettanut ranskalainen lumilautailija. Hän osallistui kolmiin olympialaisiin. Naganon kisojen suurpujottelussa 1998 hän karsiutui, mutta Salt Lake Cityssä 2002 hän onnistui voittamaan kultamitalin parisuurpujottelussa. Samassa lajissa hän sijoittui neljänneksitoista Torinossa vuonna 2006. Hän on ammatiltaan multimediayrittäjä.
Marie von Stedingk
Maria "Marie" Frederica von Stedingk (31. lokakuuta 1799 Pietari – 15. kesäkuuta 1868 Tukholma) oli ruotsalainen säveltäjä ja hovineito.
Marie Stedingk oli marsalkka, kreivi Curt von Stedingkin ja Ulrika Fredrika Ekströmin tytär. Hänen äitinsä toimi tulevan miehensä taloudenhoitajana, ja he menivät naimisiin vasta viisi vuotta Marien syntymän jälkeen. Marie oli siis avioton lapsi, mikä oli epätavallista aatelin keskuudessa. Sisarustensa tavoin Marie sai hyvän koulutuksen, koska vanhempien mielestä koulutus oli tärkeä kaikille heidän lapsilleen sukupuolesta huolimatta, ja hänellä oli yksityisopettaja.
Marie toimi kuningatar Desiderian hovineitona. Hän kuoli naimattomana, mutta huhujen mukaan hänellä oli ollut rakastajia. Fritz von Dardel mainitsee hänet vuonna 1840 seuraleikissä, jossa häntä oli kehotettu suutelemaan huoneen koketeinta naista ja jossa hän oli valinnut Marien: "Minä tunsin häntä ihan vähän ja tiesin vain sen, että häntä pidettiin kärkkäänä rakastumaan, vaikka hän oli jo ylittänyt iän, jossa tehdään valloituksia.” Minä selitin: "Olen kääntynyt teidän puoleenne, neiti, koska olen kuullut nokkeluuttanne kehuttavan ja oletin siksi, että te käsitätte leikinlaskun paremmin kuin kukaan muu”.
Till von Stedingkin sävellyksiin kuuluu "Nocturne melodiainstrumenteille" (merkinnyt muistiin Mathilda Berwald). Mathilda d'Orozco omisti hänelle "Kuusi laulua pianolle" (1842).
Fosfolipaasi C
Fosfolipaasi C on hydrolaaseihin kuuluva entsyymi. Se katalysoi fosfolipidien hydrolyysiä orgaanisiksi alkoholifosfaateiksi ja rasvahappojohdannaisiksi. Erityisesti entsyymi katalysoi fosfatidyyli-inositoli-4,5-bisfosfaatin hydrolyysiä inositolitrisfosfaatiksi ja diasyyliglyseroliksi. Entsyymi osallistuu useissa eliöissä signaalinvälitykseen ja biologisten toimintojen kuten välittäjäaineiden vapautumiseen, ionien kuljetukseen sekä lihasten toimintaan. Fosfolipaasi C:tä esiintyy niin esi- kuin aitotumaisissa eliöissä. Fosfolipaasi C:n EC-numero on EC 3.1.4.3.
Fosfolipaasi C on solukalvoon kiinnittynyt entsyymi. Ihmisen fosfolipaasi C on rakenteeltaan monomeeri, jonka molekyylimassa on noin 83–85 kDa. Entsyymin substraatteja ovat monet fosfolipidit esimerkiksi fosfatidyyli-inositoli-4,5-bisfosfaatti ja fosfatidyylikoliini. Entsyymi tarvitsee toimiakseen kalsiumioneja. Fosfolipaasi C katalysoi fosfodiesterisidoksen katkaisua siten, että tuotteina muodostuu rasvahappojohdannainen ja fosforyloitu alkoholijohdannainen.
Fosfolipaasi C:n toimintaa aktivoi eräs G-proteiini nimeltään G. Kun tämä proteiini sitoutuu fosfolipaasi C:en, aktivoi se entsyymin. GTP-molekyyli aktivoi puolestaan G-proteiinin sitoutuessaan siihen. Fosfolipaasi C:n katalysoiman reaktion tuotteilla inositolitrifosfaatilla ja diasyyliglyserolilla on useita tärkeitä tehtäviä soluissa. Inositolitrifosfaatti muun muassa aktivoi kalsium-ionien kuljetusta ja diasyyliglyseroli aktivoi proteiinikinaasi C-entsyymin.
Laura Hirvi
Laura Hirvi (s. 16. heinäkuuta 1980 Mannheim, Saksa) on etnologi ja Berliinissä toimivan Suomen Saksan-instituutin johtaja
Hirvi on ollut Suomen Saksan-instituutin johtaja vuoden alusta 2015. Sitä ennen hän oli 2013–2015 tutkijatohtori Helsingin yliopistossa sekä vuosina 2006–2008 saksan kielen tuntiopettaja Jyväskylän yliopistossa ja Jyväskylän kaupungin palveluksessa.
Vuonna 2004 Hirvi suoritti kandidaatintutkinnon etnologiasta Freie Universität Berlinissä Saksassa, jonka jälkeen hän suoritti maisterintutkinnon Jyväskylän yliopistossa. Hirvi väitteli vuonna 2013 filosofian tohtoriksi etnologian alan tutkimuksella "Identities in practicegoogle.fi: a trans-Atlantic ethnography of Sikh immigrants in Finland and in California".
2017 Hirvi toimi SITRA Ratkaisu 100 -kilpailun tuomariston puheenjohtajana.
Irma Hyvärinen
Irma Kaarina Hyvärinen (s. 6. elokuuta 1949 Helsinki) on suomalainen kielitieteilijä ja Helsingin yliopiston germaanisen filologian professori emerita.
Hyvärinen on ollut vuosina 1999–2014 Helsingin yliopiston germaanisen filologian professori ja Helsingin yliopiston saksalaisen laitoksen johtaja elokuusta 1999 heinäkuuhun 2006 ja jälleen huhtikuusta 2007 vuoden 2009 loppuun.
Hyvärinen aloitti lukuvuodesta 1990–1991 Helsingin kauppakorkeakoulun saksan kielen vs. apulaisprofessorina ja oli lukuvuoden 1991–1992 Joensuun yliopiston Savonlinnan kääntäjänkoulutuslaitoksessa saksan kielen apulaisprofessori. Sitten vuosina 1992–1998 hän oli Jyväskylän yliopiston germaanisen filologian apulaisprofessori/vs. professori ja vuonna 1996 kesälukukauden Augsburgin yliopistossa Saksan liittotasavallassa germanistisen kielitieteen vieraileva professori. Vuosina 1998–1999 hän oli Turun yliopiston germaanisen filologian apulaisprofessori/professori.
Hyvärinen valmistui humanististen tieteiden kandidaatiksi 1971, filosofian kandidaatiksi 1973, filosofian lisensiaatiksi 1982 ja väitteli 1989 Oulun yliopistosta filosofian tohtoriksi germaaninen filologian alalta tutkimuksella "Zu finnischen und deutschen verbabhängigen Infinitiven : eine valenztheoretische kontrastive Analyse. Teil 1, Theoretische Fundierung und Abgrenzung des Prädikats".
Pakaranat
Pakaranat (Dinomyidae) on jyrsijöiden heimo, jota tavataan Etelä-Amerikassa. Heimon ainoa elossa oleva laji on pakarana ("Dinomys branickii"). Se painaa noin 15 kiloa ja on yksi suurimmista elävistä jyrsijöistä. Heimosta tunnetaan myös noin 50 fossiilista lajia, joista monet kasvoivat paljon pakaranaa suuremmaksi. Fossiiliset jäänteet koostuvat kuitenkin yleensä yksittäisistä hampaista ja pienistä leuanpalasista, joten eläinten anatomiasta ei tiedetä paljoa. "Josephoartigasia monesi" -lajista on löydetty poikkeuksellisen hyvin säilynyt, miltei täydellinen kallo.
Alfa Romeo GTV ja Spider
Alfa Romeo GTV ja Spider ovat Alfa Romeon vuosina 1994–2004 valmistamia urheiluautomalleja, jotka korvasivat edeltäneet Alfetta GTV- ja Spider-mallit. GTV oli koriltaan kaksiovinen coupé ja Spider puolestaan kangaskattoinen avoauto. Mallien korvaajiksi tulivat Alfa Romeo Brera ja Spider.
GTV- ja Spider-mallit esiteltiin Geneven autonäyttelyssä keväällä 1995. Alkuperäisessä moottorivalikoimassa olivat 1,8 16V (144 hv), 2,0 16V (155 hv), turboahdettu 2,0 V6 (200 hv) ja vapaasti hengittävä 3,0 V6 (12V 192 hv, 24V 220 hv).
Vuonna 1998 mallit kokivat pienen kasvojenkohotuksen, jossa etusäleikön ympärille tuli kromikehys ja sisustaa uudistettiin. 24-ventiillisen V6-moottorin yhteyteen tuli saataville kuusivaihteinen vaihteisto.
Toisen, perusteellisemman kasvojenkohotuksen läpikäyneet GTV ja Spider esiteltiin Geneven autonäyttelyssä 2003. Mallit saivat suuremman etusäleikön, joka oli samantyylinen kuin Alfa Romeo 147:ssä. Uutena moottorina oli 3,2-litrainen (240 hv) V6.
Alfa Romeo GTV
Alfa Romeo GTV viittaa seuraaviin Alfa Romeo -malleihin:
Hallische Händel-Ausgabe
Hallische Händel-Ausgabe (lyhenne HHA; engl. "The Halle Handel Edition") on Georg-Friedrich-Händel-Gesell­schaftin julkaisema ja Bärenreiter-Verlagin kustantama julkaisusarja, jonka on valmistuttuaan tarkoitus sisältää Georg Friedrich Händelin (1685–1759) koko sävellystuotanto tieteellisesti toimitettuina, nuottikuvaltaan luotettavina laitoksina. Sarjan julkaiseminen aloitettiin yksittäisenä kokeiluniteenä vuonna 1945 ja aktiivisesti vuonna 1955. Aluksi "Hallische Händel-Ausgabe" toimi täydentävänä liitteenä Händel-Gesellschaftin vuosina 1858–1902 julkaisemalle Händelin teosten kokonaiseditiolle ("G. F. Händel's Werke"), mutta 1960-luvun vaihteessa vaihtoi toimitusperiaatteita aiempaa tieteellisemmiksi ja samalla itsenäistyi. Sarjan on tarkoitus valmistua vuonna 2023 ja sisältää siinä vaiheessa noin 128 osaa.
"Hallische Händel-Ausgaben" toimituksesta vastaa kansainvälinen toimituskunta, jonka jäseninä ovat Graydon Beeks, Donald Burrows, Siegfried Flesch, Hans Dieter Clausen, Hans Joachim Marx ja John H. Roberts. Sarjan teknisestä toimituksesta vastaavat Stephan Blaut, Annette Landgraf ja Michael Pacholke.
Helena Laukko
Helena Laukko (s. 1957) on suomalainen järjestöjohtaja, joka on toiminut Suomen YK-liiton toiminnanjohtajana vuodesta 2003 lähtien. Ennen nykyistä tehtäväänsä Laukko on toiminut Kansainvälisen solidaarisuussäätiön (Solidaarisuus) toiminnanjohtajana vuosina 1997–2003 sekä Kepa ry:n hallituksen jäsenenä ja Suomalaisten Kehitysyhteistyöjärjestöjen EU-yhdistyksen puheenjohtajana.
Laukko toimii myös Suomen Unesco-toimikunnan jäsenenä sen vuoden 2018 loppuun asti kestävällä kaudella ja on toiminut Suomen sosialidemokraattisen puolueen edustajana kaudella Kehityspoliittisessa toimikunnassa, jonka tehtäviin kuuluu muun muassa Suomen kehityspolitiikan johdonmukaisuuden edistäminen.
Scharbeutz
Scharbeutz on kunta Pohjois-Saksassa Schleswig-Holsteinin osavaltiossa Lyypekinlahden rannalla noin 20 kilometriä Lyypekistä pohjoiseen. Matkailu on paikkakunnan merkittävä elinkeino. Scharbeutzin hiekkaranta on noin 6,5 kilometriä pitkä, kaupungin keskusta sijaitsee rannan ja moottoritie A1:n välissä.
Scharbeutz sijaitsee merellisen Ostholsteinin piirikunnan eteläosassa ja sen alue rajoittuu idässä Itämereen. Kiel sijaitsee maanteitse noin 65 kilometriä Scharbeutzista luoteeseen. Etäisyys Hampuriin on noin 80 kilometriä.
Scharbeutzin kymmenen osa-aluetta ovat Scharbeutz, Pönitz, Gleschendorf, Haffkrug, Gronenberg, Klingberg, Sarkwitz, Schulendorf, Schürsdorf ja Wulfsdorf. Pönitzistä on varhaisin asiakirjamaininta vuodelta 1221 muodossa Penze, Scharbeutzista 1271 muodossa Scarbuce ja Gleschendorfista 1259 muodossa Golesko.
Scharbeutzin järviä ovat Großer Pönitzer See, Kleiner Pönitzer See, Wennsee ja Taschensee tanskalaisine kanavineen.
Paikannimi Scharbeutz palautuu paikalla muinoin sijainneeseen slaavilaiskylään, jonka nimi oli Scorbuze tai Schoreboce. Paikkakunnan alueella on lukuisia tumuluksia eli kumpuhautoja.
1400-luvulla aluetta hallitsi Kartause Ahrensbök (Kloster Ahrensbök), 1600-luvulla alueella vaikuttivat tanskalaiset; tuolloin perustettiin muun muassa Gronenberger Hof. Rannikkoalue alkoi kehittyä 1800-luvulla rantaturismin myötä. Toisen maailmansodan jälkeen idästä tulleet pakolaiset kasvattivat Scharbeutzin asukaslukua. Matkailuelinkeino alkoi elpyä 1950-luvulla. Vuonna 1974 Gleschendorf ja Haffkrug-Scharbeutz yhdistettiin Scharbeutzin kuntaan.
Scharbeutzin nähtävyyksiä ovat muun muassa Schulendorfin vanha vesimylly (Alte Wassermühle in Schulendorf) ja orgaanista arkkitehtuuria edustava Gut Garkau Großer Pönitzer See -nimisen järven lounaisrannalla Klingbergin kylässä.
Scharbeutzin rautatieasema sijaitsee 88,6-kilometrisellä rataosuudella Lyypekki–Puttgarden noin 19 kilometriä Lyypekin asemalta pohjoiseen. BAB 1:n reitti kulkee Scharbeutzin keskustan länsipuolitse. Muita huomattavia maantieliikenteen väyliä ovat Bundesstraße 432 ja B 76 (Lyypekki–Kiel).